Iste’mol bozorlarida narxlar barqarorligini ta’minlashga va monopoliyaga qarshi choralarning ta’sirchanligini oshirishga doir qo‘shimcha chora-tadbirlar to‘g‘risida

Respublika aholisining alohida turdagi oziq-ovqat mahsulotlariga bo‘lgan ehtiyojlarini kafolatli ta’minlash, ichki iste’mol bozoridagi ijtimoiy ahamiyatga ega tovarlar narxlari sun’iy va asossiz oshirilishining oldini olish, shuningdek, tarif va notarif tartibga solish vositalarini keng qo‘llash hisobiga ularning inflatsiya darajasiga salbiy ta’sirini yumshatish maqsadida:
 1. Belgilansinki, 2022-yil 1-maydan boshlab 2023-yil 1-yanvarga qadar: 
 1-ilovada keltirilgan tovarlarni olib kirishda bojxona bojlarining nol stavkalari belgilanadi;
 savdo-iqtisodiy munosabatlarda eng ko‘p qulaylik berish rejimi nazarda tutilmagan mamlakatlarda ishlab chiqarilgan tovarlarga nisbatan bojxona bojining ikki baravar stavkasi qo‘llanilmaydi.
 2. Quyidagilarni 2022-yil 1-iyundan boshlab O‘zbekiston Respublikasi bojxona hududidan tashqariga olib chiqish (eksport qilish) vaqtinchalik taqiqlansin:
 o‘simlik yog‘i, shu jumladan paxta, kungaboqar yog‘i, bundan amaldagi kontraktlar (shartnomalar) doirasida 2022-yil 1-iyunga qadar oldindan to‘lovlar amalga oshirilgan holatlar, shuningdek, O‘zbekiston Respublikasi “bojxona hududida qayta ishlash” bojxona rejimida qayta ishlanganlari mustasno;
 kungaboqar urug‘lari (TIF TN kodi 1206 00) hamda boshqa yog‘ o‘simliklarining urug‘lari va mevalari (TIF TN kodi 1207), bundan qonunchilikda belgilangan holatlar mustasno.
 Vazirlar Mahkamasiga mazkur tovarlarning ichki bozorda yetarli hajmi mavjud bo‘lgan taqdirda, ushbu bandda ko‘rsatilgan tovarlar eksportini qayta tiklash huquqi berilsin.
 3. Iqtisodiy taraqqiyot va kambag‘allikni qisqartirish vazirligi Investitsiyalar va tashqi savdo vazirligi, O‘zbekiston Savdo-sanoat palatasi bilan birgalikda zarur hollarda oziq-ovqat xavfsizligi, mamlakat aholisining asosiy turdagi oziq-ovqat mahsulotlari bilan ta’minlanganlik darajasi hamda ichki bozorda narx barqarorligidan kelib chiqib, Vazirlar Mahkamasiga eksport qilish vaqtincha cheklanayotgan ayrim turdagi oziq-ovqat tovarlarining (shu jumladan ularni ishlab chiqarish uchun zarur bo‘lgan xomashyoning) ro‘yxatini o‘zgartirish maqsadga muvofiqligi to‘g‘risida takliflar kiritib borsin.
 4. Belgilansinki, 2023-yil 1-yanvarga qadar quyidagilar:
 Vazirlar Mahkamasining 2021-yil 29-yanvardagi “Mahalliy ishlab chiqaruvchilarni qo‘llab-quvvatlash chora-tadbirlari to‘g‘risida”gi 41-son qarorida nazarda tutilgan davlat buyurtmachilari tomonidan davlat xaridlari doirasida import qilinadigan oziq-ovqat mahsulotlarini sotib olish bo‘yicha cheklovlar;
 O‘zbekiston Respublikasiga olib kiriladigan oziq-ovqat mahsulotlarini davlat tilida majburiy markirovka qilish tartibi vaqtinchalik to‘xtatiladi.
 5. Iqtisodiy taraqqiyot va kambag‘allikni qisqartirish vazirligi Investitsiyalar va tashqi savdo vazirligi, Moliya vazirligi, Davlat bojxona qo‘mitasi bilan birgalikda:
 a) bir oy muddatda Tarif va notarif tartibga solish kengashining tavsiyalari asosida nooziq-ovqat mahsulotlariga bojxona bojlari stavkalarini pasaytirish;
 b) 2022-yil 1-avgustga qadar mavsumiy narx tebranishlari va bozorda tanqislik yuzaga kelganda umumiy davlat zaxiralari me’yorini saqlab qolgan holda Davlat zaxiralarini boshqarish qo‘mitasiga tegishli omborlarning bo‘sh turgan quvvatlariga tadbirkorlik subyektlarini jalb qilish orqali asosiy oziq-ovqat mahsulotlarini qo‘shimcha jamlash va ochiq bozorga intervensiya qilish mexanizmini joriy qilish;
 v) 2022-yil 1-sentabrga qadar xalqaro moliya institutlari va ilmiy tashkilotlarning ekspertlarini jalb qilgan holda bojxona bojlarining samarali stavkalarini belgilash, shuningdek, tovarlarning bojxona qiymatini aniqlash tartibini takomillashtirish bo‘yicha takliflar ishlab chiqsin va Vazirlar Mahkamasiga kiritsin.
 6. Monopoliyaga qarshi kurashish qo‘mitasi va uning huzuridagi Iste’molchilar huquqlarini himoya qilish agentligiga quyidagi qo‘shimcha vakolatlar berilsin:
 a) asosiy oziq-ovqat mahsulotlari narxlarining keskin tebranishi davrida:
 ustun mavqeni suiiste’mol qilish, kelishib qilingan harakatlar va til biriktirishlar, shuningdek, birja savdolariga majburiy qo‘yilishi kerak bo‘lgan monopol va yuqori likvidli mahsulotlarni to‘liq hajmda chiqarmaslik va taklifni qisqartirganlik, manipulatsiyalar, tovar yoki moliya bozorining barqaror faoliyat ko‘rsatishiga to‘sqinlik qilish alomatlari aniqlanganda oxirgi kalendar yilidagi tovarlar (xizmatlar)ni sotishdan tushgan tushumidan qat’i nazar xo‘jalik yurituvchi subyektlar, davlat boshqaruvi organlari, mahalliy davlat hokimiyati organlari va yuridik shaxslar birlashmalariga ijro etilishi majburiy bo‘lgan taqdimnoma kiritish. Bunda, taqdimnomaning uzrsiz sabablarga ko‘ra bajarilmasligi monopoliyaga qarshi kurashish organining ko‘rsatmasini bajarmaslik uchun belgilangan javobgarlikni keltirib chiqaradi;
 narxlarning asossiz o‘sishi, kelishib qilinadigan harakatlar va til biriktirishlar holatlarini aniqlash uchun Tadbirkorlik subyektlarining huquqlari va qonuniy manfaatlarini himoya qilish bo‘yicha vakilni xabardor etgan holda tashkiliy-huquqiy shaklidan qat’i nazar xo‘jalik yurituvchi subyektlarning binolariga bevosita kirish hamda ombordagi mavjud zaxiralarini xatlovdan o‘tkazish;
 mazkur bandning to‘rtinchi xatboshisida nazarda tutilgan tartibda o‘tkazilgan xatlovda aniqlangan oziq-ovqat mahsulotlarining ortiqcha hajmini savdoga chiqarish, asossiz oshirilgan narxlarni pasaytirish yuzasidan bajarilishi majburiy bo‘lgan taqdimnoma va ko‘rsatmalar kiritish.
 Bunda, asosiy oziq-ovqat mahsulotlari narxlarining keskin tebranish davri, ushbu mahsulotlarning narxi oxirgi 30 kungacha bo‘lgan davrda Markaziy bankning asosiy stavkasiga teng yoki undan yuqori darajada oshganda, 6 oygacha bo‘lgan muddatga Vazirlar Mahkamasi tomonidan belgilanadi; 
 b) inson salomatligi, yuridik va jismoniy shaxslar mol-mulki uchun xavfliligi va sifatsizligi aniqlangan tovarlarni ishlab chiqarish, respublika hududiga import qilish, realizatsiya qilishni to‘xtatish, muomaladan chiqarish va iste’molchilardan majburiy ravishda qaytarib olish to‘g‘risida ishlab chiqaruvchi va sotuvchilarga ko‘rsatmalar kiritish;
 v) iste’mol tovarlari savdosiga ixtisoslashgan savdo komplekslari, tarmoqlari va bozorlarda:
 asosiy oziq-ovqat mahsulotlari narxlarini manipulatsiya qilish, asossiz va sun’iy oshirish, ularga bo‘lgan tanqislik va ajiotaj talabni vujudga keltirishga qaratilgan g‘ayrihuquqiy harakatlarni;
 asosiy oziq-ovqat mahsulotlariga narx-navoni shakllantirishning belgilangan mexanizmlariga rioya etilishini;
 bozorlar va savdo tarmoqlariga kirish bo‘yicha sun’iy to‘siqlar va cheklovlarni aniqlash (o‘rganish) va ularni bartaraf etish bo‘yicha bajarilishi majburiy bo‘lgan ko‘rsatmalar kiritish.
 Monopoliyaga qarshi kurashish qo‘mitasi ikki oy muddatda mazkur bandda keltirilgan qo‘shimcha vakolatlarni amalga oshirish bo‘yicha tartibni ishlab chiqib, Vazirlar Mahkamasiga kiritsin.
 7. Monopoliyaga qarshi kurashish qo‘mitasi markaziy apparatida 12 ta shtat birligidan iborat Iste’mol bozorlarida narxlarni monitoring qilish departamenti hamda Monopoliyaga qarshi kurashish qo‘mitasining hududiy boshqarmalarida jami 42 ta shtat birligidan iborat iste’mol bozorlarida narxlarni monitoring qilish bo‘limlari tashkil qilinsin va ularning asosiy vazifalari etib ichki bozorda iste’mol tovarlarining narxlarini, import konsentratsiyalashuvini, tarif va notarif choralarning narxlarga ta’sirini tahlil qilish hamda savdo faoliyatida raqobatni ta’minlash belgilansin.
 Bunda, ushbu shtat birliklari O‘zbekiston Respublikasi Prezidentining 2022-yil 17-martdagi “Fuqarolarning huquq va erkinliklarini ta’minlash hamda huquqiy xizmat ko‘rsatishda adliya organlari va muassasalari faoliyati samaradorligini yanada oshirish chora-tadbirlari to‘g‘risida”gi PF-89-son Farmoniga asosan adliya organlarining qisqartirilgan shtat birliklari hisobidan ajratiladi.
 8. Monopoliyaga qarshi kurashish qo‘mitasi va Moliya vazirligining quyidagilarni nazarda tutuvchi takliflari ma’qullansin:
 a) raqobat to‘g‘risidagi qonunchilik hujjatlari talablarini buzganlik uchun Davlat budjetiga undirilgan moliyaviy jarimalar summasining 50 foiz miqdoridagi mablag‘larni Monopoliyaga qarshi kurashish qo‘mitasi huzuridagi budjetdan tashqari Raqobatni rivojlantirishga ko‘maklashish jamg‘armasiga yo‘naltirish.
 Bunda, Moliya vazirligi har oy yakuni bo‘yicha keyingi oyning 10-sanasiga qadar Monopoliyaga qarshi kurashish qo‘mitasi so‘rovnomasiga asosan raqobat to‘g‘risidagi qonunchilik hujjatlari talablarini buzganlik uchun Davlat budjetiga undirilgan moliyaviy jarimalar summasining 50 foiz miqdoridagi mablag‘larni Monopoliyaga qarshi kurashish qo‘mitasi huzuridagi budjetdan tashqari Raqobatni rivojlantirishga ko‘maklashish jamg‘armasiga o‘tkazadi;
 b) Monopoliyaga qarshi kurashish qo‘mitasi huzuridagi “Axborot texnologiyalarini joriy etish markazi” davlat unitar korxonasini tashkil etish.
 Bunda, “Axborot texnologiyalarini joriy etish markazi” davlat unitar korxonasi faoliyatini moliyalashtirish manbalari etib uning asosiy faoliyatidan olingan daromadlar, Monopoliyaga qarshi kurashish qo‘mitasi huzuridagi budjetdan tashqari Raqobatni rivojlantirishga ko‘maklashish jamg‘armasi mablag‘lari va qonunchilikda taqiqlanmagan boshqa manbalar belgilansin.
 9. Monopoliyaga qarshi kurashish qo‘mitasi va uning huzuridagi Iste’molchilar huquqlarini himoya qilish agentligiga ma’lumotlari bazasidan real vaqt rejimida foydalanish ruxsat etiladigan davlat organlari va tashkilotlarning ro‘yxati 2-ilovaga muvofiq tasdiqlansin. 
 Axborot texnologiyalari va kommunikatsiyalarini rivojlantirish vazirligi Monopoliyaga qarshi kurashish qo‘mitasi bilan birgalikda mazkur Farmonga 2-ilovada ko‘rsatilgan davlat organlari va tashkilotlarning ma’lumotlar bazasi Monopoliyaga qarshi kurashish qo‘mitasining axborot tizimiga integratsiya qilinishini ta’minlasin.
 10. O‘zbekiston Respublikasi Prezidentining va O‘zbekiston Respublikasi Hukumatining ayrim hujjatlariga 3-ilovaga muvofiq o‘zgartirish va qo‘shimchalar kiritilsin.
 11. Monopoliyaga qarshi kurashish qo‘mitasi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu Farmondan kelib chiqadigan o‘zgartirish va qo‘shimchalar to‘g‘risida takliflar kiritsin.
 12. Mazkur Farmon ijrosini samarali tashkil qilishga mas’ul va shaxsiy javobgar etib Monopoliyaga qarshi kurashish qo‘mitasi raisi Sh.Sh. Sharaxmetov va moliya vaziri T.A. Ishmetov belgilansin.
 Farmon ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish Bosh vazir o‘rinbosarlari J.A. Qo‘chqorov va S.U. Umurzakov zimmasiga yuklansin.
 Amalga oshirilayotgan chora-tadbirlar natijadorligi yuzasidan O‘zbekiston Respublikasi Prezidentiga 2022-yil yakuni bilan axborot berilsin.
 1. O‘zbekiston Respublikasi Prezidentining 2022-yil 8-apreldagi “Tadbirkorlik muhitini yaxshilash va xususiy sektorni rivojlantirish orqali barqaror iqtisodiy o‘sish uchun shart-sharoitlar yaratish borasidagi navbatdagi islohotlar to‘g‘risida”gi PF-101-son Farmonida:
 a) 5-bandda:
 “b” kichik bandning oltinchi xatboshisidagi “bir oy muddatda” so‘zlari “2022-yil 1-iyulga qadar” so‘zlari bilan almashtirilsin;
 “v” kichik bandning beshinchi xatboshisidagi “ikki oy muddatda” so‘zlari “2022-yil 1-iyulga qadar” so‘zlari bilan almashtirilsin;
 b) 9-ilovaning 11 va 12-pozitsiyalari “Ijro muddati” ustunidagi “iyun” so‘zi “iyul” so‘zi bilan almashtirilsin.
 2. O‘zbekiston Respublikasi Prezidentining 2019-yil 24-yanvardagi “O‘zbekiston Respublikasi Monopoliyaga qarshi kurashish qo‘mitasi faoliyatini tashkil etish to‘g‘risida”gi PQ-4126-son qarorida:
 a) 2-bandda:
 birinchi xatboshidagi “242” va “75” raqamlari tegishincha “401” va “96” raqamlari bilan almashtirilsin;
 quyidagi mazmundagi to‘qqizinchi xatboshi bilan to‘ldirilsin:
 “Monopoliyaga qarshi kurashish qo‘mitasi markaziy apparati, Qo‘mitaning Qoraqalpog‘iston Respublikasi, viloyatlar va Toshkent shahar hududiy boshqarmalari, shuningdek, idoraviy tashkilotlarning tasdiqlangan tuzilmasiga zarur hollarda boshqaruv xodimlarining cheklangan umumiy soni doirasida ularning biridan boshqasiga shtat birliklarini olib berish yo‘li bilan o‘zgartirishlar kiritish”;
 to‘qqizinchi xatboshi o‘ninchi xatboshi deb hisoblansin;
 b) 5-band quyidagi tahrirda bayon etilsin:
 “5. Shunday tartib o‘rnatilsinki, unga ko‘ra 2022-yil 1-avgustdan boshlab xo‘jalik yurituvchi subyektlarning birlashuvi va qo‘shib olinishi bo‘yicha bitimlar, shuningdek shaxs va shaxslar guruhi tomonidan xo‘jalik yurituvchi subyekt ustav kapitali (fondi)dagi aksiyalar (ulushlar)ni sotib olish bo‘yicha bitimlarga dastlabki rozilik berish uchun bitim taraflarining oxirgi kalendar yilda tovarlarni realizatsiya qilishdan olingan tushumining (tushum mavjud bo‘lmagan taqdirda — aktivlar balans qiymatining) 0,05 foizi, lekin bazaviy hisoblash miqdorining yetti baravaridan kam bo‘lmagan va ming baravaridan ko‘p bo‘lmagan miqdorda yig‘im undiriladi”;
 v) 6-bandda:
 uchinchi xatboshi quyidagi tahrirda bayon etilsin:
 “raqobat, tabiiy monopoliyalar haqidagi qonunchilikni buzganlik va Monopoliyaga qarshi kurashish qo‘mitasi ko‘rsatmalarini bajarilmaganlik uchun Monopoliyaga qarshi kurashish qo‘mitasi tomonidan xo‘jalik yurituvchi subyektlarning mansabdor shaxslaridan qonunchilikda belgilangan tartibda undiriladigan ma’muriy jarima mablag‘lari”;
 o‘ninchi xatboshi quyidagi tahrirda bayon etilsin:
 “raqobat to‘g‘risidagi qonun hujjatlari talablarini buzganlik uchun Davlat budjetiga yo‘naltirilgan moliyaviy jarimalar summasining Jamg‘armaga qaytariladigan 50 foizi”;
 g) 7-bandda: 
 birinchi xatboshi “Jamg‘arma mablag‘lari” so‘zlaridan keyin “Qo‘mita raisi tomonidan boshqariladi va quyidagi maqsadlar uchun sarflanadi” so‘zlari bilan to‘ldirilsin;
 beshinchi xatboshidan “sarflanadi” so‘zi chiqarib tashlansin;
 quyidagi mazmundagi oltinchi — o‘ninchi xatboshilar bilan to‘ldirilsin:
 “raqobatni va iste’molchilarning huquqlarini himoya qilish sohasida ilmiy va boshqa tadqiqot va izlanishlarni moliyalashtirishga;
 iste’molchilarning huquqlarini himoya qilish sohasida nazorat xaridlarini amalga oshirishga;
 raqobatni va iste’molchilarning huquqlarini himoya qilish sohasida o‘quv tadbirlari, anjumanlar, seminarlar va boshqa tadbirlarda ishtirok etish bilan bog‘liq xarajatlarni moliyalashtirishga;
 tashkillashtiriladigan xalqaro tadbirlar, shu jumladan davlat tadbirlari doirasida xorijiy delegatsiyalar va ekspertlar tashriflari bilan bog‘liq xarajatlarni moliyalashtirishga;
 raqobatni rivojlantirish va iste’molchilarning huquqlarini himoya qilish bilan bog‘liq boshqa yo‘nalishlarga”;
 d) 14-banddagi “sudlarga ko‘rib chiqish uchun kiritiladigan da’volar” so‘zlari “sudlarda ko‘rib chiqiladigan barcha ishlar hamda hujjatlar” so‘zlari bilan almashtirilsin.
 3. O‘zbekiston Respublikasi Prezidentining 2020-yil 17-martdagi “Toshkent shahrida raqamli texnologiyalarni keng joriy etish chora-tadbirlari to‘g‘risida”gi PQ-4642-son qarori 6-bandining “a” kichik bandi ikkinchi xatboshisidan “tashqi reklama obyektlarida (konstruksiyalarida) tashqi reklamani joylashtirish (tarqatish) huquqi uchun oylik yig‘im,” so‘zlari chiqarib tashlansin.
 4. Vazirlar Mahkamasining 2019-yil 15-maydagi “O‘zbekiston Respublikasi Monopoliyaga qarshi kurashish qo‘mitasi faoliyatini tashkil etish chora-tadbirlari to‘g‘risida”gi 402-son qarorida:
 1) 1-ilovaning 16-bandi quyidagi mazmundagi yigirma to‘qqizinchi xatboshi bilan to‘ldirilsin: 
 “Monopoliyaga qarshi kurashish qo‘mitasi raisi tomonidan mustaqil ravishda ikki nafargacha malakali mahalliy mutaxassislar maslahatchilar sifatida bir yil muddatgacha jalb qilinishi mumkin, qolgan hollarda mutaxassislarni jalb qilish qonunchilikda belgilangan tartibda amalga oshiriladi”;
 2) 2-ilovada:
 a) 3-bandda:
 uchinchi xatboshi quyidagi tahrirda bayon etilsin:
 “raqobat, tabiiy monopoliyalar haqidagi qonunchilikni buzganlik va Monopoliyaga qarshi kurashish qo‘mitasi ko‘rsatmalarini bajarmaganlik uchun Monopoliyaga qarshi kurashish qo‘mitasi tomonidan xo‘jalik yurituvchi subyektlarning mansabdor shaxslaridan qonunchilikda belgilangan tartibda undiriladigan ma’muriy jarima summalari — 100 foiz miqdorida”;
 to‘qqizinchi xatboshi quyidagi tahrirda bayon etilsin:
 “raqobat to‘g‘risidagi qonun hujjatlari talablarini buzganlik uchun Davlat budjetiga yo‘naltirilgan moliyaviy jarimalar summasining Jamg‘armaga qaytariladigan 50 foizi”; 
 b) 6-bandda:
 to‘rtinchi xatboshidagi “qo‘mitasi va” so‘zi “qo‘mitasining markaziy apparati va hududiy boshqarmalari hamda” so‘zlari bilan almashtirilsin;
 quyidagi mazmundagi oltinchi — o‘n beshinchi xatboshilar bilan to‘ldirilsin:
 “raqobatni va iste’molchilarning huquqlarini himoya qilish sohasida ilmiy va boshqa tadqiqot va izlanishlarni moliyalashtirishga;
 iste’molchilarning huquqlarini himoya qilish sohasida nazorat xaridlarini amalga oshirishga;
 hududiy boshqarmalardan qo‘mita Markaziy apparatiga doimiy ishlash uchun jalb etiladigan Toshkent shahrida turar joyi mavjud bo‘lmagan boshqaruv xodimlariga Toshkent shahrida ijara asosida yashashi uchun ijara to‘lovlarini ijara shartnomasi asosida to‘lashga;
 raqobatni va iste’molchilarning huquqlarini himoya qilish sohasida o‘quv tadbirlari, anjumanlar, seminarlar va boshqa tadbirlarda ishtirok etish bilan bog‘liq xarajatlarni moliyalashtirishga;
 tashkillashtiriladigan xalqaro tadbirlar, shu jumladan davlat tadbirlari doirasida xorijiy delegatsiyalar va ekspertlar tashriflari bilan bog‘liq xarajatlarni moliyalashtirishga;
 ilmiy-texnik va ilmiy-metodik adabiyotlar (shu jumladan, davriy nashrlar, risolalar, bukletlar, kitoblar, to‘plamlar va boshqa axborot-ma’rifiy materiallar)ni tayyorlash va nashr qilish, shuningdek, raqobatni va iste’molchilarni himoya qilish sohasida videoroliklar va taqdimot materiallarini yaratishga sarflangan xarajatlarni va ularni ommaviy axborot vositalarida doimiy yoritib borish bilan bog‘liq xarajatlarni moliyalashtirishga;
 Qo‘mitaning kasaba uyushmasi qarori asosida Qo‘mita markaziy apparati xodimlarini ijtimoiy himoya qilish chora-tadbirlarini, shuningdek, bayram sanalarida va kasb bayramida madaniy-ma’rifiy tadbirlarni moliyalashtirishga;
 “Axborot texnologiyalarini joriy etish markazi” davlat unitar korxonasi faoliyatini saqlash hamda O‘zbekiston Respublikasi Prezidenti, O‘zbekiston Respublikasi Prezidenti Administratsiyasi va Vazirlar Mahkamasi hujjatlarida (topshiriqlarida) belgilangan tadbirlarni moliyalashtirish uchun “Axborot texnologiyalarini joriy etish markazi” davlat unitar korxonasiga ajratmalar;
 nodavlat notijorat tashkilotlar va ilmiy-tadqiqot muassasalariga raqobat va iste’molchilar huquqlarini himoya qilish siyosati sohasida ilmiy tadqiqotlarni amalga oshirishni moliyalashtirishga;
 raqobatni rivojlantirish va iste’molchilarning huquqlarini himoya qilish bilan bog‘liq boshqa yo‘nalishlarga”;
 oltinchi xatboshi o‘n oltinchi xatboshi deb hisoblansin.
 5. Vazirlar Mahkamasining 2020-yil 20-fevraldagi 104-son qarori bilan tasdiqlangan O‘rnatilgan tashqi reklama obyektlari (konstruksiyalari) uchun to‘lov miqdorini aniqlash tartibi to‘g‘risidagi nizomning 33-bandidan “shuningdek, O‘zbekiston Respublikasi Moliya vazirligi” so‘zlari chiqarib tashlansin.
 6. Vazirlar Mahkamasining 2022-yil 22-fevraldagi 86-son qarori bilan tasdiqlangan Maxsus elektron tizim orqali ruxsat etish xususiyatiga ega ayrim hujjatlarni berish tartib-taomillari to‘g‘risidagi yagona nizomda:
 a) 12-ilovaning 6-pozitsiyasidagi “Bazaviy hisoblash miqdorining 7 baravari” so‘zlari “bitim taraflarining oxirgi kalendar yilda tovarlarni realizatsiya qilishdan olingan tushumining (tushum mavjud bo‘lmagan taqdirda — aktivlar balans qiymatining) 0,05 foizi, lekin bazaviy hisoblash miqdorining yetti baravaridan kam bo‘lmagan va ming baravaridan ko‘p bo‘lmagan miqdorda” so‘zlari bilan almashtirilsin;
 b) 13-ilovaning 6-pozitsiyasidagi “Bazaviy hisoblash miqdorining 7 baravari” so‘zlari “bitim taraflarining oxirgi kalendar yilda tovarlarni realizatsiya qilishdan olingan tushumining (tushum mavjud bo‘lmagan taqdirda — aktivlar balans qiymatining) 0,05 foizi, lekin bazaviy hisoblash miqdorining yetti baravaridan kam bo‘lmagan va ming baravaridan ko‘p bo‘lmagan miqdorda” so‘zlari bilan almashtirilsin.